**УРУЧЕНЕ СУБВЕНЦИЈЕ ЗА ПОКРЕТАЊЕ СОПСТВЕНОГ БИЗНИСА**

У оквиру спровођења мера активне политике запошљавања, Општина Врњачка Бања је данас, у сарадњи са Националном службом за запошљавање, свечано доделила субвенције за самозапошљавање корисницима који су успешно испунили услове Јавног позива.

На основу Јавног позива, који је био отворен до 4. јула 2025. године, поднето је укупно 19 захтева, од којих је 17 позитивно оцењено. У складу са расположивим средствима, право на субвенцију остварило је 11 најбоље рангираних кандидата.

Укупна средства издвојена за ову меру износe 4.180.000,00 динара, при чему је сваки корисник добио по 380.000,00 динара као подршку за покретање сопственог бизниса. Средства су обезбеђена кроз заједничко финансирање Општине Врњачка Бања и Националне службе за запошљавање, у оквиру Локалног акционог плана запошљавања за период 2024–2026. године.

Субвенције су свечано уручили председник Општине Врњачка Бања, господин Бобан Ђуровић, и директорка филијале Националне службе за запошљавање Краљево, госпођа Снежана Прелић.

Општина Врњачка Бања наставља да систематски унапређује услове за економско оснаживање својих грађана, подржавајући развој предузетништва као важног фактора за одрживи локални развој и отварање нових радних места.